

Pressemelding: 14.01.10

**Vil ha åpenhet om Norsk Tipping AS**

I lys av den siste tids avdekkelser av ytterligere kritikkverdige forhold i og rundt Norsk Tipping ber Norsk Presseforbunds offentlighetsutvalg styreleder Lars Sponheim sørge for at selskapet ikke lenger skal være unntatt reglene i offentleglova:

* Det er å skape tillit til Norsk Tipping blant befolkningen som er den viktigste oppgaven til styrelederen nå. Reell tillit skapes ikke bak lukkede dører, og vi ber derfor styrelederen ta grep for å sørge for at allmennheten kan kreve innsyn i og kontroll med Norsk Tipping AS som de fleste andre offentlige eide selskaper, sier Arne Jensen, leder for utvalget.

Dette fremkommer av et brev sendt fra Norsk Presseforbunds offentlighetsutvalg i dag.

I brevet vises det også til at begrunnelsen for at Norsk Tipping AS er et av få offentlige eide selskaper som ikke skal være pålagt å følge reglene i offentleglova, er tynn. Norsk Presseforbund var en av dem som advarte mot å innføre et unntak for Norsk Tipping AS.

I Norsk Tippings egne etiske retningslinjer, prinsipp nummer to, heter det:

”Vi skal utøve vår virksomhet basert på ansvarlighet, integritet og åpenhet. ”

På selskapets hjemmesider kan man også finne begrunnelse for hvorfor man skal ha et statlig eid tippeselskap i Norge: ”Kanalisering av spill gjennom et offentlig selskap er blitt ansett som en hensiktsmessig organisering av pengespill fordi det gir god offentlig kontroll og innsyn innenfor et fastsatt lovverk. ”

* Det er et paradoks at et selskap som flagger verdier som åpenhet og innsyn som selve bakgrunnen for selskapets eksistens ikke skal være pålagt å følge de fremste reglene i norsk lovverk som sikrer nettopp disse verdiene, avslutter Jensen.

Kontaktperson:

Leder av NPs offentlighetsutvalg, Arne Jensen

907 78 747 / 22 40 50 54

Vedlegg: Brev av 14.01.10 fra NPs offentlighetsutvalg til Norsk Tipping v/styreleder Lars Sponheim